b'\n_START_ARTICLE_\nTatami\n_START_PARAGRAPH_\nTatami (\xe7\x95\xb3 tatami), asalnya bermakna "dilipat dan ditimbun", ialah sejenis tikar Jepun yang secara tradisi, diperbuat daripada jerami tenun, tetapi kini kekadang diperbuat daripada busa polistirena. Tatami mempunyai bentuk dan saiz yang seragam, dan tepinya dijahit dengan kain broked atau kain hijau yang tidak bercorak._NEWLINE_Pada asalnya, tatami merupakan barang mewah untuk orang kaya ketika kebanyakan orang mempunyai lantai tanah.\n_START_SECTION_\nSusun atur dan saiz\n_START_PARAGRAPH_\nTerdapat berbagai-bagai peraturan mengenai bilangan dan susun atur tikar tatami; susun atur yang tidak bertuah dikatakan akan membawa nasib malang. Tikar di rumah-rumah harus tidak disusun dalam corak grid dan dalam mana-mana satu susun atur, bilangan sudut tikar yang bertemu tidak boleh melebihi dua._NEWLINE_Di Jepun, saiz bilik biasanya diukur dengan bilangan tikar tatami (-\xe7\x95\xb3 -j\xc5\x8d). Ukuran tikar yang tradisional ditetapkan pada saiz 90 sentimeter x 180 sentimeter (1.62 meter persegi), dengan tebal sebanyak 5 sentimeter (35.5 inci x 71 inci x 2 inci). Tikar separuh, dengan ukuran 90 sentimeter x 90 sentimeter (35.5 inci x 35.5 inci) juga dibuat. _NEWLINE_Secara tradisi, kedai-kedai direka bentuk dengan saiz 5\xc2\xbd keping tikar (8.91 m\xc2\xb2), manakala  bilik minum teh dan restoran teh seringnya berukuran 4\xc2\xbd keping tikar  (7.29 m\xc2\xb2).  Oleh sebab saiznya ditetapkan, bilik-bilik dalam binaan Jepun tradisional berukuran gandaan-gandaan 90 sentimeter. Tikar-tikar dari Kyoto dan bahagian-bahagian barat Jepun berukuran 85 sentimeter x 170 sentimeter (1.53 m\xc2\xb2; 33.5 inci x 70.5 inci) dan oleh itu, adalah kecil sedikit berbanding dengan tikar-tikar dari Tokyo dan bahagian-bahagian Timur.\n_START_SECTION_\nPenggunaan\n_START_PARAGRAPH_\nTikar-tikar tatami sering dikaitkan dengan adat istiadat agama dan upacara teh Jepun. Kebanyakan rumah moden di Jepun masih mempunyai sekurang-kurang sebuah bilik tatami, iaitu bilik washitsu._NEWLINE_Tatami juga digunakan untuk perlindungan dalam latihan seni mempertahankan diri, seperti judo. "Omot" tatami, atau lapisan tikar luar yang menyelubungi teras jerambi padi, digunakan dalam latihan tameshigiri, iaitu seni bermain pedang Jepun. Selepas tikar omot tatami digulung dalam bentuk silinder dan direndam dalam air selama beberapa hari, omot tatami  itu akan dipotong untuk menguji ketajaman pedang yang baru dibuat atau untuk menguji keupayaan pemain pedang untuk memotong.'